Коми Республикаса Юралысь Вячеслав Гайзер вöзйис содтыны граждана категорияяс, кодъяслöн лоас керкаясö биару нюжöдiгöн материальнöй отсöг вылö право.

Вячеслав Гайзер сетiс Коми Республикаса Каналан Сöветö видлалöм вылö «Материальнöй боксянь сьöкыда олысь пикö воöм гражданалы öтчыдысь материальнöй отсöг сетöм вылö социальнöй мынтöмъяс йылысь» оланпасö вежсьöмъясöн лöсялана бала.

Талун керкаяс биаруöн могмöдöм дырйи материальнöй отсöг вылö правоыс эм сöмын гöля олысь статуса республикаса олысьяслöн. Такöд öттшöтш, гöля олысь статустöм мукöд категория гражданалöн ичöт чöжöсыс вöсна абу позянлуныс нуöдны биарусö ас сьöм тшöт весьтö.

Оланпасö вежсьöмъяс пыртöм бöрын керкаяс биаруöн могмöдöм вылö материальнöй отсöг босьтасны öткöн олысь пенсионеръяс, семьяяс, кöнi быдтöны 18 арöсöдз куим да унджык челядьöс, 18 арöсöдз челядя абу тыр семьяяс, семьяяс, кодъяс быдтöны вермытöм челядьöс, том семьяяс да Великöй Отечественнöй войнаса вермытöмъяс да участвуйтысьяс, а сiдзжö том специалистъяс, кодъяс велöдан учреждение помалöм бöрын куим во чöж олöны да уджалöны сиктын.

Коми Республикалöн йöзлы отсöг сетан агентствоса юрнуöдысь Илья Семяшкинлöн чайтöм серти, оланпасö пыртöм вежсьöмъясыс сетасны позянлун бурмöдны йöзлысь олöмсö. «Социальнöй мытшöдыс чинас, кыдзи кутас регион могмöдсьыны биаруöн. Республикаса Юралысьлöн водзмöстчöмöн биару юклан везъяс дорö йитчыны унаöн вермасны неыджыд чöжöс вылö видзöдтöг. Та дырйи оланпас баласö медводз лöсьöдöма сы могысь, медым отсавны челядя семьяяслы, том войтырлы да ветеранъяслы», - пасйис И.Семяшкин.

Оланпас баласö видлаласны Коми Республикаса Каналан Сöветлöн 2010 вося вöльгым тöлысь 11 лунся матысса сессиялöн заседание вылын.